[Foto’s] Sneeu val in SA; paaie gesluitSneeu in Lady Grey in die Oos-Kaap (krediet aan Karel van Bosch). Foto: Twitter via @ReenvalSA Suid-Afrikaners moes vandeesweek die warm komberse en warmwatersakke weer nadertrek nadat sneeu op verskeie plekke in die land geval het. Talle sosialemediagebruikers het foto’s van die spierwit sneeu gedeel wat van KwaZulu-Natal tot in die Oos-Kaap voorgekom het. Van die plekke waar daar reeds sneeu geval het, sluit in Zastron in die Vrystaat, Hogsback en Elliot in die Oos-Kaap, Impendle naby Howick in KwaZulu-Natal, Lesotho en Barrydale in die Wes-Kaap. Die Suid-Afrikaanse Weerdiens het vroeër vandeesweek gesê die kouefront wat die Wes-Kaap Dinsdag bereik het, sal later in die week koue weerstoestande tot gevolg hê onder meer in die Vrystaat, Mpumalanga en Gauteng namate die front in ŉ noordelike rigting beweeg. Verdere sneeuneerslae word oor die suidelike en sentrale Drakensberg en die noord-oostelike dele van die Oos-Kaap verwag. Sneeu in Elliot in die Oos-Kaap. Foto: Twitter via @corne06946803 Intussen het die Suid-Afrikaanse Weerdiens Donderdag gewaarsku dat verskeie passe reeds gesluit is op plekke waar nog sneeu vir die res van die week verwag word. Passe wat van Donderdagoggend gesluit is, is die Wapadsbergpas op die R61 tussen Cradock en Lootsberg, die Lootsbergpas op die N9 tussen Middelburg en Graaff-Reinet en die Barkly-pas op die R58 tussen Elliot en Barkly-Oos. Paaie wat weens sneeuneerslae as gevaarlik beskou word, sluit in die R56 tussen Molteno en Dordrecht, die Nico Malan-pas op die R67 naby Seymour, die Kraairivierpas tussen Barkly-Oos en Elliot, die Penhoekpas op die N6 tussen Queenstown en Jamestown en die R58 tussen Barkly-Oos en Lady Grey. Hier onder is ŉ paar van die pragtige sneeufoto’s wat reeds op sosiale media gedeel is. Stuur gerus jou sneeufoto’s na [email protected] en vertel ons waar en wanneer dit geneem is.